偈頌二百零五首  其一六五
作者：釋正覺
朝代：宋

paragraphs: 休去歇去，絕言絕慮。
廓無所依，妙無所住。
轉歷歷之機，運綿綿之步。
神遊方外靈臺，道契環中虛處。
藏身白雲雲外家，著脚青山山下路。
宛轉窮通，旁參回互。
十成收得返魂香，一等來撾荼毒鼓。
肯觸氣於死蛇，要捋鬚於猛虎。
却借其功，不謀而遇。
枯木龍吟而起雲，南山豹變□披霧。
律入春筒，影流曉戶。
百億儀分，三千體露。
大經掇出於微塵，古佛相交於露柱。
歷代諸祖只箇生涯，一切衆生同時滅度。
大用石火遲，全機電光遽。
哆哆和和也問若剪答如裁，轟轟磕磕也喝如雷棒如雨。
洞山佛對三斤麻，趙州衫重七斤布。
道火不我燒唇，道水不我濡袴。
無是無非，何規何矩。
柱杖子裏許將來，鉢袋子那時分付。